Meddelelse i henhold til afsnit 12(2) i loven om telekommunikation af 1984 (Telecommunications Act 1984)

Forslag om ændring af alle tilladelser til operatører af offentlige teletjenester

(2001/C 219/07)

1. Generaldirektøren for telekommunikation ("direktøren") meddeler herved i overensstemmelse med afsnit 12(2) i loven om telekommunikation af 1984, ændret ved loven om elektronisk kommunikation af 2000 ("loven"), at han påtænker at foretage ændringer i alle de tilladelser, som ministeren for handel og industri (ministeren) i henhold til lovens afsnit 7 har udstedt i perioden fra 22. juni 1984 til 15. juni 2001, til bestemte personer, som ministeren i henhold til lovens afsnit 9 har udpeget som leverandører af offentlige teletjenester. I det følgende benævnes disse tilladelser samlet "teletilladelser".

2. Konsekvensen af de foreslåede ændringer skitseres i tillægget nedenfor.

3. Begrundelsen for de foreslåede ændringer er, at det er nødvendigt at give operatørerne en generel tilladelse til at afslå at forbinde udstyr eller afbryde forbindelsen til udstyr eller tage udstyr ud af drift, hvis udstyret skader nettet. Dette vil dog blive modsvaret af et krav om, at operatører, som skrider ind i henhold til dette vilkår, hurtigst muligt skal underrette ministeren og direktøren herom. Baggrunden for ændringsforslagene er nærmere beskrevet i "Explanatory memorandum for section 12 modification to standard licence condition 5(4)(c)".

4. Ifølge lovens afsnit 12A(7) er en ændring deregulerende, hvis:

a) virkningen af de vilkår, der ændres, er at pålægge en byrde på indehaveren af en tilladelse, der indeholder disse vilkår

b) ændringen fjerner eller reducerer byrden, uden at de nødvendige beskyttelsesforanstaltninger bortfalder

c) ændringen er af en sådan art, at den ikke stiller personer, der er indehaver af en tilladelse, som er udstedt til en bestemt person i henhold til lovens afsnit 7, urimelig ufordelagtigt i konkurrence med indehaveren af en tilladelse, der indeholder de ændrede vilkår.

5. Efter direktørens opfattelse er de foreslåede ændringer i teletilladelsen deregulerende ifølge definitionen i afsnit 12A(7) af de grunde, der er anført i tillægget nedenfor.

6. Høringsproceduren består af to faser. I løbet af den første fase kan der indgives redegørelser eller indsigelser vedrørende de foreslåede ændringer til:

Frank Phillips, Oftel, 50 Ludgate Hill, London EC4M 7JJ, Det Forenede Kongerige (tlf. (44-207) 634 88 71, e-post: frank.phillips@oftel.gov.uk) senest den 15. august 2001.

7. Fortrolige oplysninger skal være tydeligt mærket som sådan og fremsendes som et særskilt fortroligt bilag. Alle bemærkninger og indsigelser, som Oftel modtager, bortset fra materiale, der er mærket som fortroligt, vil kunne beses i Oftels informationsafdeling (Research and Intelligence Unit).

8. I anden fase af høringen opfordres de berørte parter til at indsende kommentarer til Frank Phillips, jf. kontaktoplysningerne ovenfor, senest den 5. september 2001 om de bemærkninger og indsigelser, der er indkommet i den første fase.

9. Redegørelser, som går imod de foreslåede ændringer, skal indsendes sammen med en skriftlig erklæring om, at de skal fortolkes som indsigelser mod ændringerne.

10. Et eksemplar af hele teksten til de forslåede ændringer, det nævnte Explanatory Memorandum og en fuldstændig liste over berørte tilladelser kan fås ved henvendelse til Julia Bradford på ovennævnte adresse (tlf. (44-207) 634 88 38, e-post: julia.bradford@oftel.gov.uk). Teksten findes også på Oftels netsted.

Tillæg

1. Vilkår 5(4)(c), der lyder som følger: "c) som efter ministerens og direktørens mening udløser alvorlig skade på et net eller skadelig radiointerferens eller skader nettet eller dets funktion, og indehaveren af tilladelsen har af ministeren og direktøren fået tilladelse til at nægte at forbinde eller til at afbryde forbindelsen til sådant udstyr eller til at tage udstyret ud af drift".

Dette punkt affattes således: "c) som udløser alvorlig skade på et net eller skadelig radiointerferens eller skader nettet eller dets funktion; indehaveren af tilladelsen kan afslå at forbindre udstyret, afbryde forbindelsen til udstyret eller tage udstyret ud af drift, forudsat at indehaveren af tilladelsen hurtigst muligt underretter ministeren og direktøren herom, eller".